DECIZIA DE PUNERE ÎN APLICARE (UE) 2020/2124 A COMISIEI

din 9 decembrie 2020

privind neacordarea unei autorizații a Uniunii pentru familia de produse biocide „Contec Hydrogen Peroxide”

[notificată cu numărul C(2020) 8394]

(Numai textul în limba engleză este autentic)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 44 alineatul (5) primul paragraf,

întrucât:

(1) La 25 ianuarie 2017, societatea Contec Cleanroom (UK) Ltd. a depus o cerere în conformitate cu articolul 43 alineatul (1) din Regulamentul (UE) nr. 528/2012 pentru autorizarea unei familii de produse biocide denumite „Contec Hydrogen Peroxide”, aparținând tipului de produs 2, astfel cum este descris în anexa V la respectivul regulament, confirmând în scris faptul că autoritatea competentă din Regatul Unit a fost de acord să evalueze cererea. La 25 martie 2019, societatea Contec Europe a preluat dosarul ca potențial titular al autorizației, ca urmare a retragerii Regatului Unit din Uniunea Europeană, iar autoritatea competentă din Slovenia a acceptat să preia rolul autorității competente responsabile cu evaluarea, începând cu 1 februarie 2020. Cererea a fost înregistrată cu numărul de caz BC-GN057178-26 în Registrul produselor biocide.

(2) „Contec Hydrogen Peroxide” conține, ca substanță activă, peroxid de hidrogen, care este inclus pe lista de substanțe active aprobate a Uniunii, menționată la articolul 9 alineatul (2) din Regulamentul (UE) nr. 528/2012.

(3) La 28 august 2019, autoritatea competentă responsabilă cu evaluarea a transmis, în conformitate cu articolul 44 alineatul (1) din Regulamentul (UE) nr. 528/2012, un raport de evaluare și concluziile acestei evaluări Agenției Europene pentru Produse Chimice (denumită în continuare „agenția”).

(4) La 7 aprilie 2020, agenția a prezentat Comisiei un aviz (2) cu privire la „Contec Hydrogen Peroxide”, în conformitate cu articolul 44 alineatul (3) din Regulamentul (UE) nr. 528/2012.

(5) Avizul concluzionează că „Contec Hydrogen Peroxide” este o „familie de produse biocide” în sensul articolului 3 alineatul (1) litera (s) din Regulamentul (UE) nr. 528/2012, dar nu îndeplinește condiția prevăzută la articolul 19 alineatul (1) litera (b) punctul (i) din același regulament.

(6) Conform avizului agenției, solicitantul nu a demonstrat faptul că „Contec Hydrogen Peroxide” este suficient de eficace, din cauza unor inconsecvențe la nivelul studiilor de eficacitate prezentate, din care nu a rezultat că sunt îndeplinite toate criteriile relevante.

(7) Comisia este de acord cu avizul agenției și consideră, prin urmare, că este oportun să nu se acorde o autorizație a Uniunii pentru familia de produse biocide „Contec Hydrogen Peroxide”.

(8) Măsurile prevăzute în prezenta decizie sunt conforme cu avizul Comitetului permanent pentru produse biocide,

ADOPTĂ PREZENTA DECIZIE:

Articolul 1 Societății Contec Europe nu i se acordă o autorizație a Uniunii pentru punerea la dispoziție pe piață și utilizarea familiei de produse biocide „Contec Hydrogen Peroxide”.

Articolul 2 Prezenta decizie se adresează societății Contec Europe, Zl du Prat, Avenue Paul Dupleix, 56000 Vannes, Franța.

Adoptată la Bruxelles, 9 decembrie 2020. Pentru Comisie Stella KYRIAKIDES Membru al Comisiei

(1) JO L 167, 27.6.2012, p. 1.

(2) ECHA opinion on the Union authorisation of the biocidal product family „Contec Hydrogen Peroxide” (Avizul ECHA cu privire la autorizația Uniunii pentru familia de produse biocide „Contec Hydrogen Peroxide”), ECHA/BPC/248/2020, adoptat la 5 martie 2020, https://echa.europa.eu/bpc-opinions-on-union-authorisation